翟方進
作者：張嵲
朝代：宋

paragraphs: 相君事郡當少時，見謂遲鈍遭謾欺。
一從蔡叟問所適，羈遊萬里来京師。
從馮老姥織屨賣，學問聲名從此大。
胡常初毁更見譽，一日超升登掾宰。
男兒立身要自勵，旬歲連摧兩司隸。
薛公視遇不敢輕，果見登遷居相位。
徒知得意快恩讎，峻文未肯持平例。
九卿先達故郡歸，紅陽貴倨猶奪氣。
忽聞當坐定陵事，慙懼乞骸更見慰。
深窮黨友圗自安，十有九人同免官。
得君萬事無不可，觧使衆醜成妖嫻。
一朝天文示變異，李尋奏記翩然至。
養牛尊酒天上来，萬歲之期何可避。
使人致命忽馳去，半道尚書言物故。
十年寵貴一日空，徒見縞衣蒙檻柱。
誰云蓋棺事則已，下流衆怨何能止。
芋魁飯豆亦云足，至今鴻隙歌鴻鵠。